በሌላ በኩል አባ ጳውሎስ የጠቅላይ ቤተ ክህነቱን የባንክ ሒሳቦች ከማንቀሳቀስ ጋራም በተያያዘ “ለሥራ ቅልጥፍና” በሚል ለኢትዮጵያ ንግድ ባንክ የጻፉት ማሳሰቢያም ሕገ ቤተ ክርስቲያኑን የሚፃረር መኾኑ ሌላው የመነጋገሪያ ነጥብ መኾኑ አልቀረም፡፡ ፓትርያርኩ በቁ/ል/ጽ/326/301/04በቀን 14/7/2004 ዓ.ም ለኢትዮጵያ ንግድ ባንክ በጻፉት ደብዳቤ የጠቅላይ ቤተ ክህነቱን ዘጠኝ የቁጠባና ተንቀሳቃሽ ሒሳብ ቁጥሮች በመዘርዝር ቀደም ሲል በብፁዕ አባ ፊልጶስና በብፁዕ አባ ሕዝቅኤል ጥምር ፊርማ ሲሠራበት እንደነበር ያስታውሳሉ፡፡ በመቀጠልም “አሁን ግን ለሥራ ቅልጥፍና ሲባል” ሦስተኛ ሰው ኾኖ የሚፈርም አንድ አባት እንዲጨመር ማስፈለጉንና ለዚህም ብፁዕ አባ ገሪማ መጨመራቸውን፣ ከሦስቱ በተገኙት በሁለቱ ጣምራ ፊርማ ሒሳቡ እንዲንቀሳቀስ ለሚመለከታቸው ቅርንጫፍ ባንኮች እንዲተላለፍላቸው ጠይቀዋል፡፡